google/wiki40b huggingface dataset:
Stictoleptura scutellata

Utseende

En middelsstor (12-20 mm), bred og kraftig, svart trebukk. Fargen er som hos Leptura aethiops, men kroppsformen er mye bredere enn hos denne. Antennene er nokså tynne og rundt halvparten så lange som kroppen. Pronotum er omtrent så langt som bredt, nærmest klokkeformet sett ovebfra, grovt punktert og matt. Dekkvingene er over en og en halv gang så brede som pronotum, med litt rundede skuldre, tilsmalnende fra disse bakover, grovt men grunt, litt rynkete punkterte. Beina er forholdsvis korte (til blomsterbukk å være).

Levevis

Larven utvikler seg i soleksponert, gammel, død ved av bøk, sjeldnere andre løvtrær. Den foretrekker grove stammer med hvitråte, fortrinnsvius stående. Utviklingen tar trolig minst tre år. De voksne billene kan finnes i juni-juli, av og til på blomster men hyppigere på egnede trestammer.

Utbredelse

Arten er utbredt i Sør- og Mellom-Europa, mot øst til Kaukasus og Iran. Den ser ut til å være sjelden over alt. I Norden forekommer den i Danmark og det sørligste Sverige.
Onsøyen

Onsøyen er en gård ved Elset, By og Haugen på Byneset i Trondheim kommune.
Gården har vært i samme slekt i rundt 600 år.  Man savner opplysninger om gårdens eldste historie, men vet at det var tre oppsittere i 1519. Gården ble samlet på midten av 1500-tallet, og siden delt i to for en kortere periode i 1647.

Etymologi

Gården er nevnt ved navn i Fagrskinna (ca. 1220).
Førsteleddet i gårdsnavnet er trolig gudenavnet Odin. Odin brukes relativt sjeldent i stedsnavn, men ettersom bruken ser ut til å ha vært på høyden i yngre jernalder, kan man anta at bosetningen ble etablert i denne perioden. Eldre skrivemåter av Onsøyen er Otthensø (1514–1521), Odensøy (ca. 1550), Ombø (1559), Offuense (1626), Onsøe (1631) og Onsøien (1723). Navnet er mest sannsynlig utledet av gammelnorsk Odinsyn.
Gårdens areal er på 110 dekar innmark og 650 dekar utmark.
Straumen landskapsvernområde

Straumen landskapsvernområde ligger i Berlevåg kommune i Finnmark. Området ble opprettet i 1983 og er på 5,1 km². Landskapsvernområdet er opprettet på grunn av sin kvartærgeologi, sine strandvoller og sine terrasser.
Namsfogd

Namsfogd er norske statlige embeter som utfører tvangsforretninger (utleggsforretninger, fravikelser og tvangssalg). Gjeldsordningsinstituttet er også lagt til Namsfogden. De funksjonene som utføres av Namsfogden kalles den sivile rettspleien på grunnplanet og er en av politiets oppgaver, på lik linje med ordenstjeneste og etterforskning.
Namsfogden er den myndigheten som utfører namsmannsfunksjonen. I 2007 ble namsoppgavene en del av Politi- og lensmannsetaten. Namsfogdfunksjonen utføres normalt ved lensmannskontorer og politistasjoner. I Oslo utgjør imidlertid namsfogden et eget embede, eller særorgan, direkte underlagt Politidirektoratet. De fire store namsfogdembedene, Namsfogden i Oslo, Namsfogden i Bergen, Namsfogden i Trondheim og Namsfogden i Stavanger, fungerer samtidig som kompetansesentre for resten av Politi- og lensmannsetaten innen sivile gjøremål.
Namsfunksjonene ledes av den som er lokal namsmann; enten en namsfogd, lensmann eller politistasjonssjef. De som er delegert tvangsmyndighet, og dermed også namsmannskompetanse, kalles Namsfullmektiger. Namsfullmektigene har beslutningsmyndighet og gjennomføringsmyndighet innen ulike former for bruk av tvang til å sikre sivile krav. Det stilles ingen formelle krav til utdannelse, men det er (i hvert fall i de større namsfogddistriktene) vanlig at de er jurister eller politiutdannet.
Sagafestivalen

Sagafestivalen er den litterære delen av Tønsberg Middelalderfestival. Sagafestivalen er en litteraturfestival med fokus på historiske romaner og historisk faglitteratur innenfor tidsperioden 500–1500.
Asiamesterskapet i fotball for kvinner

Asiamesterskapet ("AFC Women's Asian Cup") er et toårlig (av og til treårlig) mesterskap for å avgjøre hvilket kvinnelandslag som er Asias beste. Kina har vunnet åtte ganger, og er mestvinnende. Taiwan(under navnet Kina-Taipei) og Nord-Korea har vunnet tre ganger hver.
Før Oseania fikk et eget forbund, deltok New Zealand og Australia i Asiamesterskapet. Australia, New Zealand og Taiwan gikk over til Oseania-forbundet (OFC) i 1981. Taiwan kom tilbake i 1989. I 2006 fikk Australia godkjent overflyttingen til Asia, og arrangerte Asiamesterskapet det året (for første gang utenfor Asias geografiske grenser).
Terezín

Theresienstadt konsentrasjonsleir

Under andre verdenskrig var Theresienstadt brukt av tyske myndigheter som ghetto/konsentrasjonsleir for jøder fra Tsjekkoslovakia, Tyskland, Østerrike, Nederland og Danmark. Mer enn 140 000 jøder ble sendt til Theresienstadt og rundt 33 000 døde i ghettoen, rundt 90 000 ble transportert videre til tilintetgjørelsesleirer som Auschwitz.
Nasir (album)

Utgivelse og markedsføring

April 2018 annonserte Kanye West at han skulle produsere Nas sitt nye album, med utgivelsesdato 15. juni 2018. West delte senere en ukomplett sporliste for alle de fem albumene han jobbet med, der sangen "everything" ble for første gang kjent. 12. juni delte West en fullstendig sporliste over alle navnene til låtene på albumet, mens albumtittel og platecover først ble presenter 14. juni, dagen før utgivelsen.
Det var en lytterfest (listening party) for albumet 14. juni rett ved Queens-bridge, New York. Arrangementet var streamet via Mass Appeals Youtube-konto.
Evangeliesangene

Evangelier Sangviis forfattet udi beqvemme Melodier eller bare Evangeliesangene er en samling sanger skrevet av Petter Dass. Han skrev sangene til preketekstene for hver helligdag gjennom kirkeåret, og samlingen ble første gang trykket i 1723, seksten år etter at forfatteren døde. I alt har han skrevet 73 sanger til preketekstene. Dette var sannsynligvis noe av det tidligste han skrev, og man regner med at det ble skrevet på siste halvdel av 1670-tallet.
Tekstgrunnlaget er de faste evangelietekstene det skulle prekes over hver helgedag. Evangeliesangene blir regnet for å være av Dass' svakeste diktning, versene gjengir bibelteksten, men skildringene er ikke så kraftfulle som det vi kjenner fra Katekismesangene og andre vers han har skrevet.
Tekstene ble skrevet til kjente melodier, både salmemelodier og andre melodier.
Junior-VM i curling

Junior-VM i curling er et mesterskap for curlinglandslag med spillere under 21 år fra hele verden. Junior-VM arrangeres årlig av World Curling Federation.
For herrer er mesterskapet arrangert hvert år siden 1975, mens kvinnenes første mesterskap først fant sted i 1988. Siden 1989 er de to mesterskapene arrangert samlet.

Konkurranseform

Siden 1989 har både menn og kvinner stilt med 10 deltakerland i VM. Kvalifisering til VM skjer i regionene Europa, Amerika og Stillehavsregionene Øst-Asia og Oseania), som hver har et bestemt antall plasser i VM. I 2001-2004 ble det også spilt B-VM, som i den perioden fungerte som VM-kvalifisering.
De ti lagene spiller først alle-mot-alle, noe som gir ni kamper til hvert lag. De fire beste lagene går videre til sluttspillet, som avvikles som et Page playoff. Det vil si at nr. 3 og 4 møtes i playoff 3/4, vinnerlaget går videre til semifinalen, der det møter taperen av playoff-kampen mellom nr. 1 og 2. Taperen av semifinalen møter taperen av playoff 3/4 i bronsekampen, mens vinneren av semifinalen går videre til finalen mot vinneren av playoff 1/2. Vinneren av finalen blir verdensmester, og taperen får sølv.
Monty Python og ridderne av det runde bord

Handling

Kong Arthur er på ferd gjennom England for å rekruttere sine riddere av det runde bord. Etter å ha samlet dem, får han beskjed av Gud om å dra på leting etter den hellige gral.
Fundació Joan Miró

Fundació Joan Miró, Centre d'Estudis d'Art Contemporani (Joan Miró-fundasjonen) er et museum for moderne kunst som ligger på Montjuïc i Barcelona. Kunstneren Joan Miró var den som fikk ideen til museet, og det har derfor fått hans navn. Bygninga sto ferdig i 1975, og er tegna av arkitekten Josep Lluís Sert. I 1986 ble den utvida for å gjøre plass til et bibliotek og et auditorium.
Museets samling består av over 10 000 verker.
Jörgen Lennartsson

Sveriges U21-landslag

Lennartsson ble først ansatt som assistentrener for Sveriges U21-landslag i 2005, før han i 2006 gikk over i rollen som hovedtrener. Denne rollen hadde han ut 2010, da han forlot det svenske U21-landslaget til fordel for Tippeliga-klubben Stabæk.

Stabæk

2. august 2010 annonserte Stabæk Fotball at Lennartson ville ta over som hovedtrener for Jan Jönsson fra og med 1. januar 2011. Lennartssons første Tippeligaseier med Stabæk kom i kampen mot Jan Jönssons nye klubb, Rosenborg, 3. april 2011. Stabæk vant bortekampen 1-2.
Jørgen Lennartsson valgte å forlate Stabæk etter 2011-sesongen på grunn av omstendighetene rundt Nadderud Stadion og mulighetene for en fireårskontrakt med den svenske toppklubben, IF Elfsborg.

Lillestrøm

13. juli 2018 bekreftet Lillestrøm at Jörgen Lennartsson har signert en 2,5 kontrakt med klubben.
Hambergbukta

Hambergbukta er en 8 km bred bukt på sørvestsiden av Storfjorden, mellom Sørkapp Land og Torell Land på Spitsbergen, Svalbard. Bukta avgrenses i øst av Brotneset, og i sør av neset under Hedgehogfjellet (610 m). I botnen av bukta munner Hambergbreen ut i havet. 12 km vestover ligger indre botnen av Hornsund. Fjellsidene er bratte i nord og sør.
Mack Trucks

I Norge

Firmaet Knudsen, Mamen & Co viste Mack AB og AC på den amerikanske utstillingen i Kristiania i 1919. Noen lastebiler ble solgt til norske eiere. Kort tid etterpå ble agenturet avviklet. I 1927 rykket Mack inn annonser i norske medier der de etterlyser en norsk importør. Øivind Holtan fikk agenturet, men oppnådde bare et beskjedent salg. I 1938–39 er Kolberg, Caspary & Co importør, og 17 nye lastebiler ble registrert.  Fra 1946 til tidlig på 1950-tallet er Ingeniørfirmaet W. Myhre A/S importør, men salget er fortsatt beskjedent.
Ny importør 1970-1974 er Nomax A/S i Larvik. Deretter gikk agenturet til Oscar Skotvedt frem til 1984. I denne perioden var salget bedre, noen kilder oppgir inntil 100 biler solgt. Noen var trekkvogner, men flest biler var til anleggsbruk. Serien DM 600 oppnådde best salg.
Det har også vært noe privatimport av lastebiler og trekkvogner etter 1990.
For tiden representeres Mack gjennom Renault Trucks i Norge.

Ormen Lange

I 1947 bestilte Norsk Brændselolje A/S en semitrailer med toakslet tilhenger, og satte den i trafikk året etterpå. Lastebilen som brenselstransportkjøretøy vakte oppsikt med sin størrelse og sitt volum på 30 000 liter, et enormt volum i en tid da normalfrakten var på 3 til 4 000 liter. Dette ble ikke overgått før i 1970 da Lillehammer-Ringsaker A/S tok i bruk et Scania vogntog med 30 700 liter. Vogntoget fikk bred omtale i pressen, blant annet fastslo bladet Teknikk for alle at dette var «Skandinavias største tankbiltog», og det var også internasjonal oppsikt på dette fenomenet. BP tok sin stolthet av dette, ettersom ekvipasjen var i disses tjeneste, at man presenterte dette på to sider i sin jubileumsbok BP Fifty Years in Pictures fra 1959.
W. Myhre A/S sto for leveransen av vogntoget, som besto av trekkvogn og semitrailer fra Mack med typebetegnelse LJSW som betyr treakslet LJ-serie, og tilhenger fra Fruehauf. Det hadde sandstrøere foran fremste drivaksel for den faste ruten mellom Sjursøya og Bønsdalen, noe som var nødvendig på smale vinterveger. I 1962 ble bilen solgt til Ola Bratvold Tungtransport som etter flere år satt den i lagring fram til 2000. Da tomten flyttes, ble bilen overtatt av Dagfinn og Tor Vidar Frydenlund. Semitraileren og trekkvognen er bevart, men ikke tilhengeren som forbli forsvunnet senest 2009.
Fra Fysikkens Verden

Fra Fysikkens Verden er et norskspråklig tidsskrift med artikler om norsk og internasjonal fysikk. Artiklene har en populær form og omhandler både historiske, aktuelle og biografiske temaer fra fysikken, skrevet av norske fysikere.
Tidsskriftet kommer ut fire ganger i året og er medlemsblad for Norsk Fysisk Selskap.
Fra Fysikkens Verden kom ut første gang i 1939, da med Egil Hylleraas som redaktør. Han ble i 1956 etterfulgt av Gotfred Kvifte, mens Haakon Olsen overtok i 1962.
Røyksvakt krutt

Røyksvakt- eller (konservativt) røksvakt krutt er en fellesbetegnelse på forskjellige typer drivmiddel for prosjektiler fra skytevåpen som ikke benytter trekull med salpeter som oksidasjonsmiddel. Navnet kommer av at de i motsetning til svartkrutt ikke avgir store mengder røyk og sot. Røyksvakt krutt ble utviklet på slutten av 1870-tallet og er i dag nesten enerådende til skytevåpen, mens svartkrutt fortsatt benyttes til fyrverkeri og annen pyroteknikk.
I motsetning til svartkrutt er de fleste former for røyksvakt krutt ikke direkte eksplosivt. Et av unntakene er korditt, som er et laveksplosiv.

Utvikling

Et vedvarende problem med svartkrutt var at mye av kullet ikke brant, men ble igjen i våpenet som sot eller fulgte med stikkflammen ut som røyk. Dette førte både til at løpene ble slammet ned og måtte lages noe videre enn prosjektilet, og at røykskyen bidro til å avsløre kanonstillinger og snikskyttere samt at røyken fra skuddene skjulte målene. Våpen drevet med svartkrutt vil derfor ha begrenset rekkevidde og nøyaktighet, og sotet i mekanismen vil gjøre helautomatisk skytevåpen umulig.
Nitroglyserin ble syntetisert allerede i 1847, men var for ustabilt til å egne seg som drivmiddel. Det ble opprinnelig fremstilt ved å blande glyserin med en blanding av konsentrert svovelsyre og konsentrert salpetersyre. I dag brukes nitrocellulose, nitroglyserol eller blandinger av dette. Utviklingen av røyksvakt krutt gjorde rekyldrevne maskingevær mulig. Den første patronen til millitært bruk som var ladet med røyksvakt krutt var 8 mm Lebel.
Orsodacne

Utseende

Middelsstore (4 – 10 mm), avlange biller, rød- eller gulaktige til svarte. Oversiden er snau, glinsende og ganske kraftig punktert. Hodet er fremoverstrakt og tydelig innsnevret bak (med "hals"). Antennene er omtrent så lange som hodet og brystskjoldet til sammen, mer eller mindre perlekjedeformede, og består av 11 ledd. Brystskjoldet (pronotum) er omtrent så langt som bredt, med avrundede sider. Dekkvingene er mye bredere enn brystskjoldet, med tydelige "skuldre", parallellsidige, sterkt og jevnt punktert. Beina er middels lange og slanke, føttene er fem-leddete men det fjerde leddet er svært lite (pseudotetramere føtter). Bakbeina er ikke påfallende store og grove. Den norske arten, Orsodacne cerasi, er ganske variabel i fargen. Fargen på dekkvingene kan variere mellom halmgul og svart, også brystskjold og bein varierer en god del i farge.

Levevis

Orsodacne cerasi, som er den eneste arten i Norge, kan finnes på blomstene av en rekke forskjellige planter med åpne blomster, særlig i rosefamilien og skjermplantefamilien.
Carlstad

Carlstad (latin: Castra Suecorum) er navnet på den by som oppstod ved Brønshøj og Bellahøj ca. 6 kilometer nord for det daværende København i forbindelse med Københavns beleiring (1658–60).
Byen ble bygget av den svenske konge Carl X Gustavs leiesoldater høsten 1658. Foruten 10 000 leiesoldater fulgte formentlig det dobbelte antall med som soldatenes koner og barn sammen med selgere, plattenslagere, gledespiker håndværkere og andre. Stedet ble valgt fordi det ga god utsikt over Københavns by og tårn. Carlstad utviklet seg raskt til et bysamfunn omgitt av en befestning med en omkrets på 3,5 kilometer. Innenfor denne lå Brønshøj kirke innesluttet, som den svenske hæren ryddet og brukte til våpenlager- og værksted.
Inntagelsen av København mislyktes, og i 1660 døde svenskekongen, hvoretter en mulighet for fredsslutning åpnet seg. Flere veinavn i området som Svenskelejren og Skansebjerg er oppkalt etter perioden.
I 2009 ble 3 store bronsetelt av den lokale kunstner John Cornelius Rægaard oppført på Brønshøj Torv til minne om befestningsbyen.
Hovindammen

Hovindammen eller Lillebergdammen er en mindre parkdam ved Valle Hovin i Oslo.
Dammen er 5500 m² stor og 4 meter på det dypeste. Dammen har avrenning til Lillebergbekken.
Hovindammen har tidligere fungert som en isskjæringsdam i forbindelse med Hovin ismagasin.
Fondal gård

Fondal gård er en karakteristisk nordlandsgård fra ca. 1880 med nesten intakte bolighus. Gården ligger i Fonndalen på sørsiden av Holandsfjorden i Meløy kommune i Nordland. Gården har betydelig miljømessig verdi og innehar viktig kunnskaps- og kildeverdi knyttet til byggeskikken i landsdelen. Den har hatt en viktig funksjon som losjisted for turister i Saltfjellet og på Svartisen og motsvarer Vestlandets trehoteller i sveitserstil fra samme periode. Ingen gård med tilsvarende funksjon er bevart i Nordland.

Adkomst

I sommersesongen går Skyssbåten «Isprins» fra Holandsvika kai til Svartisen turistsentrum. Kaien ligger ved fylkesvei 17, rundt 1 km vest for turistinformasjonen på Holand rasteplass.

Bærekraftig arealforvaltning av natur av stor verdi som fredede Fondal gård hviler på versus masseuttak av grus

Når LNFR vedtas som  arealplanbegrep i kommunedelplan for Engenbreen faller muligheten for grus bort.

Bærekraftig arealplanforvaltning av Fonndalen

I K-styresak 86/13 fikk Fonndalen arealplanbegrepet LNFR, det vil si landbruk, natur, friluftsliv og reindrift. Når kommunedelplanen for Engenbreen skal vedtas før sommeren 2018, er innstillingen fra rådmannen arealplanbegrepet fortsatt LNFR som betyr at massuttak av grus ikke aller  innenfor arealplanbegreppet. Kommuedelplan for Engenbreen behandler hele området ved Svartisen nasjonalpark under ett. Med Meløy kommunes strategiske oppkjøp av Svartisen AS og Brestua blir det viktigere enn noen gang å se hele området under ett - fra Engenøra via Fonndalen til Rendalsvik. Arealplanbegrepet LNFR er i tråd med reiselivet  og opplevelsesbasert næringsliv sine interesser om naturbasert reiseliv. Å ta vare på unik natur blir da et parameter på bærkraftig arealforvaltning. På Nordland fylkeskommunes verdisetting av naturlandskap i Nordland  som går fra 1 til 5 og der 5 er best, er verdivurderingen 5 for  Engenøra/Engenbreen og  4 for Fonndalen. 4 står for Stor verdi – Landskap med verdi over gjennomsnittet i regional sammenheng , mens 5 står for  svært stor verdi – landskap av nasjonal betydning.. Med en felles kommunedelplan for Engenbreen sier kommunen at den ser landskapet som en helhet og innstiller på et arealplanbegrep (LNFR) som tar hensyn til Svartisen gård sine interesser, reiselivets interesser og interessene til opplevelsesbaserte næringer som legger til grunn en bærekraftig bruk av kultur- og naturlandskapet ved Engenbreen.
Aorta

Aorta er hovedpulsåren hos dyr, særlig pattedyr. Aorta fører blod fra venstre hjertekammer ut i kroppen. Aorta hos andre dyr er blodårer som bringer blod ut fra hjertet. Hos fisk pumpes blodet via gjellene og ut i kroppen. Hos dyr med åpent blodsystem er ofte aorta den eneste tydelige delen av bodåresystemet.
André Raison

Liv

Raison fikk sin utdannelse ved klosteret Sainte-Geneviève i Nanterre, der han også holdt organistposten. Han ble dessuten organist ved jesuittkirken i rue Saint-Jacques i Paris, og ble regnet som en av de beste organistene i byen mot slutten av 1600-tallet. Louis-Nicolas Clérambault antas å ha vært en av hans studenter.
Johann Sebastian Bach brukte et tema av Raison for den kjente Passacaglia og fuge i c-moll (BWV 582).

Verk

Raison etterlot seg to samlinger orgelverk, den første ble publisert i 1688, den andre i 1714. De besto av fem orgelmesser i ulike kirketonearter, «Noëls variés» (bearbeidelse og variasjon over folkelige julesanger), en magnifikat og ulike andre stykker.
Kyree King

Idrettskarriere

King deltok i USA-mesterskapet i friidrett 2017, der han kom på fjerdeplass på fjerdeplass på 200 meter, men han ble slått ut i semifinalen på 100 meter, med tiende beste tid. 
Han representerte USA under VM i friidrett 2017, men ble slått ut i semifinalen med 14. beste tid.
Hide (måleenhet)

Hide var en angelsaksisk enhet for måling av land som opprinnelig hadde til hensikt å representere den mengde landområde som var nødvendig for å underholde en husholdning (eller familie). Det har tradisjonelt blitt forstått som å utgjøre 120 acre, men var faktisk et mål på verdi og bedømmelse på skatt, inkludert forpliktelser for mat-leie (feorm), vedlikehold og reparasjon av broer og befestninger, folk i hæren (fyrd), og (etter hvert) også geld (skatt på land).
Måten regne ut hide er i dag dunkel og uklar: ulike eiendommer med samme hidage kunne variere stort i utstrekning selv innenfor samme fylke. Som følge av den normanniske erobringen av England ble takseringer av hidage nedtegnet i Domesday Book og det var en tendens for som produserte 1 pund i inntekter per år til bli skjønnsmessig vurdert som 1 hide. De normanniske kongene fortsatte å benytte enheten for deres bedømmelse av skatt fram til slutten av 1100-tallet.
Hide ble inndelt i 4 yardlander eller virgater.

Etymologi

Den angelsaksiske betegnelsen hide som en målenhet kommer ikke fra hide i betydning «hud, skinn av stort dyr», men fra hid (eller dets synonym hiwisc), tidligere higid. Begge er dog antatt å nedstamme fra en felles indoeuropeisk kilde. Hid kommer fra hiw-, «familie», fra eller beslektet til hiwan, «husholdning», hiwo, «husmann, herre av en husholdning», fra urgermanske *hiwido-, igjen fra urindoeuropeiske *keiwo- (kilde også til latinsk civis, «borger»), fra rotordet *kei-, «å ligge; seng, elsket, kjær». Den semantiske forbindelsen mellom begge hide, både hud og målenheten, er «[det som] dekker». Den latinske oversettelsen av målenheten hide er gjerne familia.
Beda i hans Anglernes kirkes historie (ca. 731) beskrev utstrekningen av et territorium for det antallet familier som det støttet, som (eksempelvis) på latin, terra x familiarum i betydningen «et område med ti familier». I den angelsaksiske versjonen av det samme verket er det hid eller hiwan der hvor det på latin sto terra ... familiarum. Andre dokumenter fra perioden viser samme ekvivalens, og det er klart at ordet hide opprinnelig betegnet den nødvendige del landområde som trengtes for å understøtte en bonde og hans husholdning eller av en familie, hvilket kan ha hatt den utvidede betydningen. Det er usikkert om det mente den umiddelbare familie (mor, far, og barn) eller en mer omfattende gruppe.
Forskeren Thomas Charles-Edwards forslo at i den eldste bruken av hide refererte til landområdet til en familie som ble kultivert med en plog og at eierskapet til en hide bekreftet statusen til en fri mann, noe historikeren Frank Stenton refererte til som «den uavhengige herren av en bondehusholdning».
Rød roteter

Utseende

En middelsstor (vingespenn 26–50 mm, hunnen større enn hannen) sommerfugl. Som hos andre rotetere er kroppen sylindrisk, antennene ganske korte og for- og bakvingene ganske like på form. Hannen kjennes lett på at den har kamformede antenner, dette er ikke like tydelig hos hunnen. Forvingen er brunoransje hos hannen, gråbrun hos hunnen, med to lyse skråbånd som møtes eller nesten møtes nær bakkanten og danner en bred V. Omtrent midt i vingen er den lys, V- eller U-formet tegning. Bakvingen er gråbrun. Begge vingepar har gulaktige frynser.

Levevis

Denne arten lever på enger og andre åpne, solrike steder. Larvene lever i bakken på røttene av ulike urter, også på einstape (Pteridium aquilinum). De voksne sommerfuglene flyr i juli – august. Hannene flyr en times tid i skumringen på jakt etter hunner som sitter i vegetasjonen, der de parrer seg med hannen hengende under hunnen. Hunnen flyr litt senere på kvelden og slipper de små eggene ned på bakken, enten i flukt eller sittende i vegetasjonen. En hunn kan legge 2000 egg. Larvene bruker to år på utviklingen.

Utbredelse

Den er utbredt i Europa, bortsett fra de aller vestligste delene, og østover til Sentral-Asia. I Norge er den funnet på østalndet, nordover til de sørlige delene av Hedmark og Oppland og vestover til Telemark, dessuten i Øst-Finnmark, men sistnevnte kan skyldes transport med mennesker, for eksempel av jord med larver.